ทิสโก้ขึ้นดอกเบี้ยผ่อนรถอีก0.1%
ทิสโก้ ปรับขึ้นดอกเบี้ยเช่าซื้อรถยนต์ใหม่ 0.1% มีผล 1 ก.พ. คาดสถาบันการเงินรายอื่นจะทยอยปรับขึ้นเช่นกัน
26 ม.ค. 2554

ทิสโก้ ปรับขึ้นดอกเบี้ยเช่าซื้อรถยนต์ใหม่ 0.1% มีผล 1 ก.พ. คาดสถาบันการเงินรายอื่นจะทยอยปรับขึ้นเช่นกัน
นายศักดิ์ชัย พีชะพัฒน์ รองกรรมการผู้จัดการใหญ่ ธนาคารทิสโก้ กล่าวว่า วันที่ 1 ก.พ.นี้ธนาคารจะปรับขึ้นดอกเบี้ยเช่าซื้อรถยนต์ใหม่ระยะเวลา 4 ปี จาก 2.25% เป็น 2.35% หรือคิดเป็นการปรับเพิ่มขึ้น 0.1% ซึ่งคาดว่าสถาบันการเงินหลายแห่งจะค่อย ๆ ปรับขึ้นดอกเบี้ยเช่นกัน
นายศักดิ์ชัย กล่าวว่า แม้จะปรับขึ้นดอกเบี้ย แต่ดอกเบี้ยเช่าซื้อรถยนต์ก็ยังเป็นระดับดอกเบี้ยที่ต่ำ ซึ่งหากพิจารณาจากดอกเบี้ยที่แท้จริง ไม่มีการแข่งขันตัดราคากัน ปัจจุบันดอกเบี้ยเช่าซื้อรถยนต์ควรอยู่ระดับ 2.75% แล้ว 
อย่างไรก็ดีวิธีการบริหารต้นทุนดอกเบี้ยปีนี้ ธนาคารต้องเพิ่มปริมาณฐานลูกค้าเช่าซื้อรถยนต์เก่าให้มากขึ้น เพราะเป็นกลุ่มที่ได้ดอกเบี้ยสูง ขณะที่ดอกเบี้ยเช่าซื้อรถยนต์ใหม่ ธนาคารจะได้ดอกเบี้ยต่ำกว่า โดยสัดส่วนรถยนต์ใหม่อยู่ที่ 80% และรถยนต์เก่าอยู่ที่ 20% จะปรับเป็น 75% และ 25%
นายศักดิ์ชัย กล่าวว่า หากดอกเบี้ยปรับขึ้นไม่มาก ก็จะเห็นการใช้กลยุทธ์วางเงินดาวน์ต่ำ ปัจจุบันธนาคารก็ให้วางเงินดาวน์เริ่มต้นที่ 10% สำหรับพนักงานเงินเดือนประจำ และกลุ่มอาชีพที่ไม่ต้องดาวน์เลย เช่น แพทย์ ผู้พิพากษา การใช้กลยุทธ์ดาวน์ต่ำจะช่วยให้ธนาคารคิดดอกเบี้ยได้สูงขึ้นตามความเสี่ยง